Source: https://www.rup.ee/pluss/e-ajakiri/06-21-2015/lepingu-rikkumisega-tekitatud-kahju-huvitamine
Timestamp: 2020-06-01 15:34:10+00:00
Document Index: 3145425

Matched Legal Cases: ['§ 127', 'kohus ', 'kohus ', 'kohus ', 'kohus ', '§ 115', '§ 127']

Lepingu rikkumisega tekitatud kahju hüvitamine - Pluss
Lepingu rikkumisega tekitatud kahju hüvitamine
http://www.riigikohus.ee/?id=11&tekst=RK/3-2-1-130-15
Riigikohtu 25.11.2015 lahend nr 3-2-1-130-15
VÕS § 127
OÜ X (hageja) esitas maakohtule hagi OÜ Y (kostja) vastu. Hageja palus kostjalt välja mõista kahjuhüvitise ja viivise. Hagiavalduse kohaselt sõlmisid pooled töövõtulepingu hagejale kuuluva saematerjali kuivatamiseks kostjale kuuluvas kuivatis. Saematerjal oli ostetud OÜ-lt Z. Kuivatatud saematerjali kostja hagejale tagasi ei andnud, kuna oli selle väljastanud kolmandale äriühingule. Maakohus rahuldas hagi osaliselt. Kostja esitas apellatsioonkaebuse. Ringkonnakohus tühistas maakohtu otsuse osas, millega maakohus hagi rahuldas. Hageja esitas kassatsioonkaebuse.
1. Töövõtja peab tööna valmistatud asja andma üle tellijale ja siinkohal ei ole oluline, kes on asja omanik. Kuna töövõtulepingu sisuks oli puitmaterjali kuivatamine, siis ka sellisel juhul, kui töövõtulepinguga muudetakse asja, st kuivatatakse puitmaterjali, tuleb asi üle anda tellijale. Kui töövõtja ei anna asja üle tellijale, on ta töövõtulepingut rikkunud. Seega on maakohus õigesti leidnud, et kostja rikkus töövõtulepingut ning hagejal on õigus nõuda lepingu rikkumisega tekitatud kahju hüvitamist.
2. Sõltumata sellest, kes oli saematerjali omanik, kui kostja hagejale saematerjali ei tagastanud, saab hageja nõuda selle väärtust kostjalt. Kolleegium on varasemas praktikas leidnud, et VÕS § 115 lg 1 ning §-de 127 ja 128 alusel võib võlausaldaja lepingu rikkumise korral nõuda kahju hüvitamist, kui on täidetud üldised eeldused: lepingu rikkumine, vastutus lepingu rikkumise eest, kahju tekkimine, kahju on hõlmatud rikutud lepingulise kohustuse kaitse-eesmärgiga, kahju tekitati tahtlikult või raske hooletuse tõttu, põhjuslik seos.
3. VÕS § 127 lg-st 1 tulenevalt on lepingu rikkumise korral kahju hüvitamise eesmärgiks kahju kandnud isiku asetamine olukorda, milles ta oleks olnud, kui lepingut ei oleks rikutud. Sealjuures ei tohi kahju hüvitamine olla kannatanu rikastumise allikaks.